CELEX: 32013D0340
Language: fi
Date: 2013-06-27 00:00:00
Title: 2013/340/EU: Komission täytäntöönpanopäätös, annettu 27 päivänä kesäkuuta 2013 , päätöksen 2008/855/EY muuttamisesta siltä osin kuin on kyse eläinten terveyttä koskevista toimenpiteistä klassisen sikaruton torjumiseksi Kroatiassa (tiedoksiannettu numerolla C(2013) 3932)  ETA:n kannalta merkityksellinen teksti

29.6.2013   
            
            
               FI
            
            
               Euroopan unionin virallinen lehti
            
            
               L 179/96
            
         KOMISSION TÄYTÄNTÖÖNPANOPÄÄTÖS,
   annettu 27 päivänä kesäkuuta 2013,
   päätöksen 2008/855/EY muuttamisesta siltä osin kuin on kyse eläinten terveyttä koskevista toimenpiteistä klassisen sikaruton torjumiseksi Kroatiassa
   (tiedoksiannettu numerolla C(2013) 3932)
   (ETA:n kannalta merkityksellinen teksti)
   (2013/340/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
   ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
   sekä katsoo seuraavaa:
   
               (1)
            
            
               Eläinten terveyttä koskevista toimenpiteistä klassisen sikaruton torjumiseksi eräissä jäsenvaltioissa 3 päivänä marraskuuta 2008 tehdyssä komission päätöksessä 2008/855/EY (3) säädetään tietyistä klassisen sikaruton torjuntatoimenpiteistä päätöksen liitteessä luetelluissa jäsenvaltioissa tai niiden alueilla. Jäsenvaltioissa ja niiden alueilla on erilaisia klassisen sikaruton epidemiologisia tilanteita. Päätöksen 2008/855/EY liite sisältää kolme osaa, joista kussakin luetellaan jäsenvaltioiden alueet, joihin eri toimenpiteitä sovelletaan epidemiologisen tilanteen mukaan.
            
         
               (2)
            
            
               Päätöksen 2008/855/EY mukaan jäsenvaltioiden on varmistettava, että eläviä sikoja lähetetään niiden alueelta muiden jäsenvaltioiden alueelle vain, jos siat tulevat muilta kuin päätöksen liitteessä luetelluilta alueilta.
            
         
               (3)
            
            
               Päätöksen 2008/855/EY liitteessä olevassa I osassa luetellaan jäsenvaltiot ja alueet, joissa klassisen sikaruton epidemiologinen tilanne on suotuisin. Näin ollen päätöksessä 2008/855/EY säädetään, että lähetysjäsenvaltio voi sallia liitteessä olevassa I osassa luetelluilla alueilla sijaitsevilta tiloilta tulevien elävien sikojen lähetykset toiselle jäsenvaltiolle kuuluvilla muilla kyseisessä liitteen osassa luetelluilla alueilla sijaitseville tiloille tai teurastamoihin, jos tiettyjä edellytyksiä noudatetaan. Lisäksi näillä alueilla sijaitsevilta tiloilta voidaan lähettää muihin jäsenvaltioihin tuoretta sianlihaa ja sianlihasta koostuvia tai sitä sisältäviä raakalihavalmisteita ja lihavalmisteita.
            
         
               (4)
            
            
               Kroatiassa havaittiin klassisen sikaruton taudinpurkaus kotieläimenä pidettävissä sioissa viimeksi vuonna 2008. Villisioissa on kuitenkin havaittu seropositiivisia tapauksia myös metsästyskaudella 2012–2013. Kroatia on soveltanut asianmukaisia toimenpiteitä klassisen sikaruton torjumiseksi yhteisön toimenpiteistä klassisen sikaruton torjumiseksi 23 päivänä lokakuuta 2001 annetussa neuvoston direktiivissä 2001/89/EY (4) säädettyjen toimenpiteiden mukaisesti, ja maassa on voimassa ohjelma taudin hävittämiseksi.
            
         
               (5)
            
            
               Kroatian odotetaan liittyvän Euroopan unioniin 1 päivänä heinäkuuta 2013. Kun otetaan huomioon klassisen sikaruton epidemiologinen tilanne maassa, on aiheellista säätää toimenpiteistä klassisen sikaruton torjumiseksi sen alueella, jotta vältetään taudin leviäminen unionin muille alueille. Kroatian toimivaltaisen viranomaisen toimittamien tietojen perusteella on aiheellista sisällyttää Karlovacin, Sisak-Moslavinan, Slavonski Brod-Posavinan ja Vukovar-Srijemin piirikuntien alueet päätöksen 2008/855/EY liitteessä olevaan I osaan.
            
         
               (6)
            
            
               Sen vuoksi päätöstä 2008/855/EY olisi muutettava.
            
         
               (7)
            
            
               Tätä päätöstä olisi sovellettava päivästä, jona Kroatia liittyy Euroopan unioniin.
            
         
               (8)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Lisätään päätöksen 2008/855/EY liitteessä olevaan I osaan seuraava kohta:
   
      ”Kroatia
      
      Piirikuntien Karlovac, Sisak-Moslavina, Slavonski Brod-Posavina ja Vukovar-Srijem alue”.
   
   2 artikla
   Tätä päätöstä sovelletaan päivästä, jona Kroatian liittymissopimus tulee voimaan.
   3 artikla
   Tämä päätös on osoitettu kaikille jäsenvaltioille.
   
      Tehty Brysselissä 27 päivänä kesäkuuta 2013.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EYVL L 395, 30.12.1989, s. 13.
   
      (2)  EYVL L 224, 18.8.1990, s. 29.
   
      (3)  EUVL L 302, 13.11.2008, s. 19.
   
      (4)  EYVL L 316, 1.12.2001, s. 5.